Bloudruk sonder ŉ afrigterAllister Coetzee – glo ook daar by die indaba met die afrigtingspan (Foto herald.ie) Die Springbokke speel vandag oor 114 dae in die eerste toets teen Frankryk en die Junior Springbokke neem oor sowat 100 dae aan die Junior Wêreldtoernooi in Georgië deel, maar steeds het nie een van hulle ŉ hoofafrigter nie. Die nasionale afrigtingspan (let wel, die Suid-Afrikaanse Rugbynie het nie name genoem nie, maar het wel aan rugby365.com bevestig dat Allister Coetzee ook teenwoordig was), die afrigters van die ses Superrugbyspanne en die Suid-Afrikaanse Rugbyunie se Mark Alexander, Francois Davids en James Stoffberg het Woensdag in Kempton Park by ŉ derde indaba die pad vir Suid-Afrikaanse rugby verder uitgestippel. Daar heers groot opgewondenheid oor die bloudruk vir die pad vorentoe, oor hoe die spanne in die Superreeks gaan speel, oor die kontraktering van spelers, die behoud van topspelers, oor hoe die Bokke in die Superreeks gerus sal word en oor ŉ kondisionersingstrategie wat oor twee weke vasgeknoop sal word. Maar wat van die nasionale afrigter, wat van die afrigter vir die Junior Springbokke, wat van spelers wat oorsee speel, en wat van die Curriebekerreeks? Ja, daar is glo probleme met die kontraktering van een of twee afrigters (Brendan Venter?), maar hoekom word die ander belangrike besluite nie bekend gemaak nie. Was dit nie verlede jaar een van die grootste struikelblokke toe Coetzee eers in April aangestel is en nie genoeg tyd gegun is om die Bokke teen die Iere te slyp nie? Coetzee het, volgens alle aanduidings, die valbyl vrygespring omdat daar nie ŉ prestasieklousule (vir sy eerste jaar) in sy kontrak was nie. Maar as dieselfde foute weer vanjaar begaan word, as hy weer te min tyd gegun word om die Bokke voor te berei en as daar steeds nie duidelikheid is oor die kies van oorsese spelers nie, hoe kan hy dan na die reeks teen Frankryk beoordeel word en dalk die trekpas kry? Hou maar die Franse dop in die Sesnasiesreeks, hulle gaan ŉ groter uitdaging bied as die Iere. As die Bokke nie slaggereed is nie, word daar weer lang trane gehuil, bloudruk of te nie.